Aloite

**Digitalisaation (sähköisen asioinnin ja dokumentaation) kehittäminen Vaasan kaupungissa**

Digitalisaatiota ja siihen perustuvaa sähköistä asiointia on parannettava ja kehitettävä Vaasan kaupungissa nopealla aikataululla. Laki digitaalisten palvelujen tarjoamisesta velvoittaa viranomaiset tarjoamaan digitaalisen palvelukanavan, etenkin yritysten viranomaisasiointia on tarkoitus siirtää kokonaan digitaaliseksi. Lain tarkoituksena on edistää digitaalisten palvelujen saatavuutta, laatua, tietoturvallisuutta sekä sisällön saavutettavuutta ja siten parantaa jokaisen mahdollisuuksia käyttää yhdenvertaisesti digitaalisia palveluja.

Digitaalisaation avulla voidaan uudistaa toimintatapoja ja palveluprosesseja sekä parantaa niiden laatua ja vaikuttavuutta. Laadukkailla sähköisillä palveluilla voidaan saavuttaa mm. parempaa asiakaslähtöisyyttä, kustannussäästöjä, hallinnollisen taakan kevenemistä jne.

Vaasan kaupungissa tulisi tehdä eri hallinnonalat ylittävä ja kattava toimenpideohjelma, jossa olisi askelmerkit ja resurssit, joilla kaupunki etenisi kohti uusia ajanmukaisia digitaalisia palveluja ja prosesseja. Digitaalisaation ja teknisen kehityksen tuomia mahdollisuuksia tulisi hyödyntää ja kehittää yli hallinto- ja toimialarajojen nostaen koko kaupungin teknologia- ja digitalisaatiokyvykkyyttä. Palvelujen kehittämisessä kaupunkilaisten osallistaminen on myös tärkeää.

Ivanka Capova, vihr.